Megyeri Annamária

Hogyan alakítsunk ki egy kertet egy év alatt
– részlet –

Az elektronikus könyv megjelenését a Nemzeti Kulturális Alap támogatta.

Kiadta a Cerkabella Könyvkiadó
Szentendrén 2025-ben.
Elektronikus kiadás

© Megyeri Annamária
© Cerkabella Könyvkiadó
A Cerkabella Könyvkiadó a Móra Kiadói Csoport tagja.

Felelős kiadó: Nyulas Ágnes
Szerkesztette: Lovász Andrea
Szerkesztette: Nacsa-Soós Barbara
Illusztrációk: Megyeri Annamária
Szerzőfotó: Sándor Katalin
Művészeti vezető: Varga Tamás
Elektronikus könyv: Nagy Lajos

ISBN 978 615 663 067 4

www.cerkabella.hu

Köszönöm a szüleimnek és a nagyszüleimnek,
hogy fantasztikus mentalitásukkal belőlem is kertészt neveltek.

Gyermekeimnek és férjemnek,
hogy segítik és támogatják az összes tervemet.

Barátnőmnek, Barbinak és a szerkesztőmnek,
akik a legelejétől hittek a könyvben.

Bevezető

„Vár ám a munka a kertben.”
Voltaire

Amikor elkezdtem gondolkodni, milyen könyv lenne igazán hasznos egy családnak a kertjük tervezéséhez, megvalósításához, azonnal tudtam, hogy nem egy szokványos szerkezetű kertészeti könyv lenne az.

Nagyon sok jó szakkönyv van a piacon, de egy kezdő kertész nehezen igazodik ki a sok információ között. Jobbnál jobb kertészeti könyvek és lapok is ontják magukból a tanácsokat, kerti praktikákat, de ezeket az ismereteket kezdőként nehéz összehangolni a saját igényekkel. Gyakorlatba átültetni a sok tanácsot és szaktudást igen nehéz. És a legnagyobb igyekezet ellenére is sikertelenség zárhatja a próbálkozást. A szép kert pedig csak örök vágy marad…

Ez a könyv olyan családoknak született, akik szeretnék saját maguk megtervezni és kivitelezni is a kertjüket. Akiknek jól jöhet egy könnyen értelmezhető, átlátható szerkezetű, egyszerű, lényegre törő, információkkal bíró, ökológiai szempontokat sem figyelmen kívül hagyó könyv.

Nem szerettem volna olyan könyvet készíteni, amelyik egyetlen irányt mutat. Tudom, hogy minden családnak más igényei vannak. Nincs egyetlen olyan kerttípus, -stílus, növény, kivitelezési sorrend, amely mindenkinek pontosan ugyanúgy tökéletesen megfelelhetne. Ezért mutatok be többféle szemléletet, tervezési lehetőséget, irányokat, igyekszem a növényválasztásnál is könnyen követhető tanácsokat adni. Eközben a gyerekek igényeit is szem előtt tartom: bemutatom, hogyan lehet egy kert egyszerre biztonságos, hasznos, környezetbarát és szórakoztató. Úgy gondolom, a kertészkedésbe – a tervezéstől a kivitelezésen át, egészen a fenntartásig – mindenki bevonható. Hiszen együtt lenni, álmodozni, majd tervezni, létrehozni valamit, amire utána mindenki egyaránt büszkén tekint és élvezetét leli benne, igazi élmény.

A könyvem tehát nemcsak gyerekeknek vagy csak szülőknek szól, hanem az egész családnak. Minden tagjának!

Témakörönként Rozi történetének egy-egy fejezete is olvasható a könyvben, a gyerekek a mese főhősével együtt követhetik nyomon, hogyan lehet egy elvadult dzsungelből valódi családi kert, „a világ legjobb játszótere”! A szülők pedig a mesét követő oldalakon hasznos tanácsokat kapnak az olvasottak gyakorlati megvalósításához – ezeket aztán könnyen igazíthatják a saját igényeikhez.

Kerti öröknaptár

kertben végezhető feladatok hónapokra bontva

Egy kertnél érdemes egész évre tervezni. A kulcsévszakok a tavasz és a nyár, de a hidegebb és szürkébb évszakok is tartogatnak tennivalókat.

A feladatok végén ikonok segítenek a könnyebb eligazodásban.
veteményeskert
dísznövények, gyep
fák, cserjék
egyéb kerti munkák

A kis ikon azt jelzi, hol érdemes a kerti munkákba bevonni a család apróbb tagjait.

Tavasz

Gyönyörködjünk a tavasszal előbújó lepkékben: friss nektárról például az ibolya, a nárcisz, a kankalin gondoskodik!

Március

- szabadföldi vetés elkezdése: saláta, spenót, hagyma

- magvetés az ablakpárkányon, melegházba levő edénykékbe: paradicsom, uborka

- évelők és füvek visszametszése

- mulcsréteg pótlása

- lemetszett ágak ledarálása (ezt lehet mulcsként használni)

- nyáron virágzó cserjék metszése, ritkítása

- gyümölcsfák metszése (az almatermésűekkel kell kezdeni)

- komposzt átforgatása, ha kell, új telepítése

Április

- rózsák metszése

- gyomlálás elkezdése

- karók és támaszok előkészítése a futónövényeknek

- új növények, palánták beszerzése

- gyep rendberakása: szellőztetés, trágyázás, komposzt, gereblyézés

- gyümölcsfák metszésének folytatása: cseresznye, meggy

- a kert elindítása szerves trágyával, érett komposzttal

- évelők, díszfüvek szaporítása tőosztással

- növénycserebere szervezése ismerősi körben

- szabadtéri vetés folytatása: bab, borsó, tökfélék, mángold

Május

- egynyári virágok vetése

- fűnyírás megkezdése (ha áprilisban elmaradt)

- pótolni a talaj nedvességét a veteményesben és az idei ültetéseknél

- zöld dugványok készítése

- Chelsei metszés az őszirózsáknál, kasvirágnál, napfényvirágnál

- veteményezés folytatása: cékla, bab, kapor, répa

- paradicsom, uborka kiültetése a szabadba

Nyár

A nyári esték bódító illatáról a loncok és a violák gondoskodnak!

Június

- rendszeres öntözés (ritkábban, de bőségesen)

- elhervadt virágok eltávolítása, tápanyag-utánpótlás

- első szüretek, betakarítás

- újravetés a veteményesben

- gombák, tetvek, kártevők ellen védekezés

- utolsó ültetés a nyári forró napok előtt

Július

- esti öntözések

- a talaj intenzívebb takarása a kiszáradás ellen

- magasabbra nyírni a gyepet (vagy a meleg alatt teljesen mellőzni a fűnyírást!)

- fűszernövények szüretelése, szárítása

- kétnyáriak elvetése

- paradicsomok kötözése, tápanyagpótlás

Augusztus

- naponta termésszüret

- zöldségek, gyümölcsök befőzése, tartósítása

- újravetés a veteményesben: rukkola, petrezselyem, leveles kel, majoránna, bazsalikom

- beérett virágmagok összegyűjtése

- gyep idei utolsó trágyázása

Ősz

Biztosítsunk telelőhelyet a kertünkben lakó állatoknak: hagyjuk a lehullott leveleket a helyükön!

Szeptember

- esti hidegek ellen védekezés

- levelek összegyűjtése a gyepről

- levélkomposzt készítése

- locsolás ritkítása

- nyáron virágzó (levirágzott) cserjék megmetszése

- fás dugványok készítése

- őszi vetés: rukkola, spenót, saláta (még idén szüretelhetők)

- „tél alá” vetés: kelkáposzta, korai sóska, petrezselyem, téli saláta (a tavaszi korai kezdéshez)

Október

- fagyérzékeny cserepes növények teleltetésének elkezdése

- tavaszi és nyár eleji hagymás virágok ültetése: hóvirág, krókusz, csillagvirág, gyöngyike, tulipán, jácint, nárcisz, díszhagymák

- levelek összegyűjtése a gyepről

- szabad gyökerű cserjék, gyümölcsök ültetése

- öntözőrendszer, slagok, locsolási kellékek téliesítése

- utolsó fűnyírás

November

- üres veteményes felásása

- érzékeny rózsák, cserjék fagy elleni takarása

- nagy cserepekben „hagyma-lasagna” készítése (remek ajándék lehet)

- egynyári növények kiszedése, komposztálása

- csatornák tisztítása, vízgyűjtők teleltetése

- madáretetők kitisztítása, vagy újak készítése

Tél

A madáretetők és -itatók rendszeres feltöltését a gyerekekre is rábízhatjuk!

December

- kert karácsonyi feldíszítése

- ajtókopogtató és koszorú készítése kerti örökzöldekből

- madáretetők folyamatos tisztítása és feltöltése

- kert áttervezése esetén a tervezés megkezdése

- szárazon rakott járdák, szegők tisztítása, javítása

- fészerek, tárolók takarítása

Január

- veteményes megtervezése

- hiányzó vetőmagok beszerzése

- fagy elleni védelem ellenőrzése

- szerszámok élezése, tisztítása, újak beszerzése

- beltérben teleltetett növények megöntözése

- karácsonyfa újrahasznosítása (ledarálva kiváló talajtakaró)

Február

- örökzöldek öntözése

- a benti magvetés, palántanevelés előkészítése

- kinti vetemény megtisztítása, elgereblyézése

- metszések elkezdése (–5 fok felett)

- kerítés javítása

Hurrá, lesz kertünk!

Rozi vagyok, kilencéves amatőr kertész. Ma meleg van, a kerti tavunk mellett, az árnyékban ücsörgök, hallgatom a méheket, és lesem, mikor érik be a következő eperszem. Ahogy most végignézek a kertünkön és látom a füvet, a tavat, a sok virágot, a bokrokat, a frissen meglocsolt palántákat, azt gondolom, hogy a legjobb dolog történt velem pontosan egy éve! Akkor költöztünk ebbe a kertes házba, ide, a Körtefa utca 8-ba.

Persze csak azért mondták kertes háznak, mert be volt kerítve a ház körüli dzsungel, meg volt egy kapuja. A környékbeli udvarokban csodás virágok, gyümölcsöktől roskadozó fák pompáztak, de nálunk se virág, se gyümölcsöt érlelő fa, sem repkedő pillangók vagy motoszkáló sünök nem voltak. Csak fű, gyom, három elvadult fa és egy aprócska, erős indákkal benőtt kis házikó az udvar végében.

Akkor még nem gondoltam, hogy egy év múlva már én is a palántákat locsolgatom…

Elmesélem, hogy történt.

A régi lakásunk a város egy forgalmas főutcájára nézett. Nem volt egy pici udvara sem, ahová kimehettem volna tavasszal, hogy az első napsugarak előcsalogassák az orromon a kis szeplőimet.

Még erkélyünk sem volt, hogy jó időben kiülhessünk oda, vagy télen onnan nézzük a szállingózó hópelyheket.

Nagyon vágytam rá, hogy nekünk is legyen egy igazi kertünk. Hároméves korom óta minden nyáron egy kis faluban nyaralok az unokatestvéreimnél, Katinál és Bálintnál. Van egy kis gazdaságuk tyúkokkal és nyulakkal, így amikor ott vagyok, sokat segítek nekik: locsolok, gyomlálok, gyümölcsöt szedünk, etetem az állatokat.

Az a néhány hét mindig gyorsan elröppent, és én mehettem haza, a belvárosba. Ott csak néhány szobanövény és a játszótéri két nagy gesztenyefa enyhítette a kert utáni vágyamat, de kertészkedésről még csak nem is álmodhattam. Egyszer azért kipróbálhattam! Első osztályban a tanító bácsi azt a feladatot adta, hogy csíráztassunk ki egy kis babszemet. Hetekig dédelgettem az asztalomon, de amikor már hosszabb indás szára kezdett növekedni, és ki kellett volna ültetni egy kertbe, nem tudtam, mit tegyek. Látszott, hogy nincs igazán jól a babocskám. Sem a játszótéren, sem az utcán nem találtam neki megfelelő helyet, így szomorúan elajándékoztam Micinek, a barátnőmnek, hogy ültesse el a nagymamája kertjében.

Amikor anyáék elújságolták, hogy vettek egy kertes házat, nagyon izgatott lettem. Végre kertes házban fogok lakni! Lesz egy kertünk! Hihetetlen!

A költözésünk előtti hetekben anya lelkesen gyűjtögetni kezdte a kertészújságokat és -könyveket. Izgatott volt és boldog. Kislányként ő is falun lakott, és nagyon szép emlékeket mesélt azokból az időkből. Mindig éreztem, hogy visszavágyik egy nagy kertbe.

Apu nem volt annyira derűlátó, igazi városi kisfiú volt, aki biciklizni és focizni járt le a térre, nem a bogarakat vizsgálgatni.

– Csak a nyűg lesz vele, Béla is állandóan a füvet nyírja – ezt hajtogatta, de én észrevettem, amikor kipakolt a táskájából egy Barkácsötletek a kertbe című könyvet. És azt is hallottam, hogy a szakszerű magaságyás-építésről is egészen sokat tudott magyarázni a szomszéd bácsinak.

Nem vesztegettem az időmet a költözéssel járó felfordulással, csak akkor, ha anya megkért, hogy segítsek valamit becsomagolni. Minden szabad időmet a leendő kertünkről való ábrándozásra fordítottam. Micit megkértem, hogy kérjen nekem valami kis növénykét a nagymamájától, hogy már aznap elkezdhessek ültetni, amikor elköltözünk. Hozott is egy kövirózsát, a nagymamája azt mondta, ezt nem tudom elpusztítani. Nem tudom, mit gondolt rólam!

A lakásunkban töltött utolsó éjjel nagyon furcsát álmodtam: a kis kövirózsa óriásira dagadt, és én felálltam rá, úgy ettem az égig érő paradicsombokrokról a paradicsomokat. Ciklámenszínű lepkék repkedtek a virágok közt, anya egy kis padon ülve csodálta a szitakötőket egy tavacska partján, apa pedig hatalmas répákat húzott ki a magaságyásokból. És… és ekkor megszólalt a csörgőóra. Egy órával később már dobozok és táskák között zötyögtem az autónk hátsó ülésén.

Mikor megálltunk az új otthonunk kapuja előtt, és én kihámozva magam a csomagok közül, izgatottan odarohantam a kerti kapuhoz, földbe gyökerezett a lábam. Meg is szédültem. Talán napszúrást kaptam? Mintha az esti álmom rémálomba fordult volna: hatalmas káoszt láttam a kapun túl, óriásra nőtt gazokkal és kusza fákkal. Egyáltalán nem hasonlított Mici nagymamájának a kertjéhez, ahol a babocskám növekedhet, és semmi köze nem volt az előző napokban elképzelt kerthez. Még azt sem tudtam elképzelni, hol találok majd helyet a pöttömnyi kövirózsámnak abban a dzsungelben. Biztos, hogy az volt a legrondább kert, amit valaha láttam!

Akkor odajött anya, átölelt, és mintha belelátott volna a fejembe, azt mondta:

– Meglátod, minden szép lesz! Lesznek majd pillangók, zümmögnek majd itt méhek is… és ültethetsz bármit, akár babot is! Vagy a kedvencedet, paradicsomot. Ennek a kis növénykének meg mindjárt találunk egy jó helyet. Nézd, a terasz mögött nincs is akkora gaz…

– De anya, mikorra lesz ebből kertünk… Én nem így képzeltem el – motyogtam elkeseredve.

– Ne búsulj, jobb is így, hogy mi alakítjuk ki. Így biztosan olyan lesz, amilyet mindannyian szeretnénk – mondta mosolygós hangon.

Ránéztem és láttam, hogy ragyogott a szeme örömében. Kicsit átragadt rám is a lelkesedése.

– Rendben. Segíthetek? – kérdeztem, és elszántan hátraindultam, hogy elültessem az első növényemet. De ő megállított.

– Először is kell egy remek terv! – mondta. – Anélkül nem csinálhatjuk meg. Mi van, ha oda ülteted a kövirózsádat, ahová inkább egy kis utacskát szeretnénk? Gyere, most kipakoljuk ezt a rengeteg dobozt, és reggel nekilátunk a tervezésnek!

Estére alaposan elfáradtunk a pakolásban, így nem esett nehezemre a tervezést reggelre halasztani. Vacsora után bedőltem az ágyba, megszámoltam a sarkokat, mert anyáék figyelmeztettek, hogy egy új házban ezt meg kell tenni, mert ha ezek után álmodok valamit, az teljesülni fog. Azonnal elaludtam. És mondanom sem kell, a kertünkről álmodtam!

A kertünk felmérése: adottságok és lehetőségek

Egy kert felújításának vagy kialakításának – ahogy egy ház vagy egy belső tér esetében – elengedhetetlen része a tervezés. Ez a kihagyhatatlan szakasz óv meg minket sok felesleges munkától, anyagi- és időráfordítástól. Nem beszélve arról, hogy az eredménnyel is elégedettebbek leszünk, ha tervek alapján dolgozunk.

A cél ne az legyen, hogy a házunk körüli terület füvesítésével, sövénysor telepítésével, és jobb esetben pár fa beültetésével letudjuk a rendezést. Megfelelő tervezéssel ennél sokkal többet hozhatunk ki egy zöld területből. Ha olyan szerencsések vagyunk, hogy van egy kertünk, igyekezzünk meghálálni és megbecsülni azzal, hogy egy minden évszakban mutatós, hasznos és élvezhető, ránk szabott kinti életteret hozunk létre. Egy jól átgondolt, az igényeinkre és a lehetőségeinkre szabott kerttel csodás új életteret kapunk!

Bármekkora is az a kert, az alapos felmérés a tervezési folyamat első lépése.

Igazi családi élménycsomaggá válhat, ha követünk néhány szempontot, és ezek alapján mérjük fel a lehetőségeinket és az igényeinket.

Mindig a saját céljainkat tartsuk szem előtt! Ne kövessünk trendeket, ne másoljunk le újságrészleteket, hacsak azok nem felelnek meg pontosan az igényeinknek. Inspirálhat bármi, de igazán egyedivé általunk fog válni a kert.

Nyissunk egy füzetet, ragasszunk, rajzoljunk, írjunk bele mindent, amit mérünk, tapasztalunk, megfigyelünk, és azokat is, amik tetszenek!

A felmérésnek három fontos része van: a kert konkrét adottságainak felmérése, a környezet vizsgálata és mi magunk: a lehetőségeink és a vágyaink.

Környezeti adottságok

A talaj

Az egyik legfontosabb információ, hogy milyen a kertünk talaja: homokos, agyagos, humuszos vagy szikes?

Ezt saját magunk is kideríthetjük. A módszer a következő: vizezzük be a földet, vegyük kézbe. Ha összegyúrjuk, és szétesik, akkor homokosabb a talaj, ha viszont ragacsos, összeálló lesz, akkor agyagos. Ha alaposabb vizsgálatot szeretnénk végezni, a kertészeti kereskedésekben kapható tesztkészlet segítségével is megállapíthatjuk a talaj minőségét. Egyszerű és kézenfekvő megoldás az is, ha pár szomszédot megkérdezünk, milyen a környéken a talaj. Figyelem! Ha valami okból vastagon töltőföld került az eredeti talajrétegre, akkor ez megváltozhatott!

Tájolás

Vizsgáljuk meg, hol vannak állandó napos területek, hol alakulnak ki árnyékos részek, télen fagyos zugok, mi, hová és mikor vet árnyékot!

Víz

Több kérdés is megválaszolásra vár: Mennyi csapadék várható a környéken? Tudjuk-e az esővizet hasznosítani? Ha igen, milyenek a lehetőségeink: van-e, lehet-e esővízcsatornákra kötött vízgyűjtő? Tartály vagy kis kerti tó? Van-e ásott kút, s ha nincs, van-e lehetőség kutat fúratni? Mennyit leszünk kénytelenek ivóvízből locsolni?

A terület fekvése

Nézzük meg, hol szelesebb a kert, hol ragadhat bent a meleg! Lejtős vagy egyenes a terület? Ha az előbbi, szükség van-e a szinteknél megtámasztásra, kell-e komolyabb épített támfal, vagy szóba jöhetnek házilag kivitelezhető megoldások is?

A kert tartozékai

Ide tartozik minden épített és természetes elem: sufni, fatartó, járdák, lépcsők, tárolók, vezetékek, kiállások, csatornák. Vegyünk számba minden lerakott burkolatot, otthagyott sittkupacot, még a nagyobb cserjéket és fákat is.

Ehhez kell egy pontos alaprajz!

Ha nincs alaprajzunk a telkünkről, egy letölthető helyszínrajzból is láthatjuk a méretarányokat, a ház elhelyezkedését.
A megtartandó dolgokat, tehát mindazt, amit nem szeretnénk kivágni, lebontani, érdemes már ebben a fázisban bejelölni az alaprajzon.

A környezet hangulata

Nézzük meg, milyenek a szomszédok, a zajok, az illatok, milyen a környéken honos növényvilág, melyek az utcai és környezeti jellemzők (utcai lámpa, közeli parkoló, intézmények, egyéb épületek).

Járjuk végig a környező utcákat, kérdezzünk a szomszédainktól, nézzük meg, milyen növények növekednek a legszebben a környékbeli kertekben.

A kert funkciója

Döntsük el, mire szeretnénk használni a kertet. Ide tartozik minden, amit mi és a családtagjaink szeretnénk a kerttel kapcsolatban.

Tudunk-e a gyerekeknek szabad és biztonságos mozgásteret biztosítani? Hol van erre a legjobb lehetőség?

Egy fárasztó munka utáni kellemes olvasgatásra vagy sétára alkalmas, nyugodt zugot szeretnénk kialakítani? Afféle érzékek kertjét?

El akarunk mélyedni a növénytermesztés rejtelmeiben, szeretnénk magunknak finom fűszereket, ízletes zöldségeket nevelni?

Szeretnénk a barátainkkal sütögetni a kertben? Ha igen, kell-e konyha? Vagy elég egy szalonnasütő?

Létre kell-e hoznunk újabb épített elemeket: kerítést, járdát, kocsibeállót, pergolát, tárolót?

Természetesen nem kell kiválasztanunk egyetlen funkciót, egy kert sokféle örömöt tartogathat! Írjuk le minden vágyunkat, s ha a családban vannak gyerekek, tőlük is kérdezzük meg, mit szeretnének! Ha már kezdetben bevonjuk őket, később, a kivitelezés során is lelkesek lesznek, szívesen segítenek majd.

Milyen a házunk?

A háznak és a kertnek összhangban kell lennie. Álljunk ki a házunk elé, és nézzük meg alaposan, figyeljük meg az épületen alkalmazott burkolatokat, színeket, a ház stílusát, formavilágát! Milyen kertet tudnánk leginkább elképzelni hozzá? Ha nem jutunk dűlőre, nézegessünk olyan képeket, amelyeken a kerten kívül a ház is szerepel.

Ha modern házunk van, érdemes modern elemeket vinni a kertbe: fényekkel, bútorokkal, térformákkal egyszerűbb színösszeállításokkal, szögletesebb formákkal, egyenes vonalakkal, a növények formáját is figyelembe véve. (Természetesen itt nem egy fehér kavics, gyep és formára metszett növények alkotta kertre gondolok!)
Egy vidékies hangulatú házat érdemes hangsúlyozni, és angolosabb, informális kertet álmodni mellé, természetes anyagokkal, fával, kővel, ívesebb formákkal.

Melyek a kedvenc színeink, stílusunk, kedvenc növényeink?

Állapodjunk meg, milyen stílust kedvelünk leginkább, milyen szín nem hiányozhat a kertünkből, és milyen színeket nem szeretnénk egyáltalán látni benne. Ha vannak kedvenc virágaink, növényeink, azok neveit is jegyezzük le még a felmérés legelején.

Sokan kapnak növényeket tőosztás vagy gyökereztetés útján barátoktól, rokonoktól. Érdemes a listánkba beleírni, hogy számíthatunk-e ilyenekre, hogy később át tudjuk gondolni, beilleszthető-e majd az adott növény a kerti elképzeléseinkbe. (Tavasszal az összes barátomat körbekérdezem, kinek mire van igénye tőosztás után.)

Felületek

Végig kell gondolnunk, milyen anyagokat szeretnénk a kertbe! Természetes anyagokra (fára, kőre) vágyunk? Van-e preferált burkolat vagy meglévő, akár bontásból származó anyag, amit felhasználhatunk?

Mindent gyűjtsünk össze, nézzünk körül, keressünk a környékre jellemző természetes anyagokat: érdemes-e azokat betervezni a kertünkbe (pl. közeli kőbányából származó anyagok)?

Kivitelezés és karbantartás

Döntsük el, hogy mit szeretnénk kialakítani: az egész kertet vagy csak egy kis részét. Mennyi idő alatt akarjuk elérni a céljainkat? Ehhez be akarunk vonni szakembereket és kivitelezőket? Mennyi időt szeretnénk mi magunk szánni a munkákra?

Érdemes végiggondolni, mennyi időt szeretnénk szánni a kertre: mennyit a kivitelezésre, majd a fenntartásra és a gondozásra. Ha kiindulásként egy feldúlt földkupac, építkezés utáni sitthalom, hatalmas elhanyagolt bozótos mindaz, amink van, tervezzünk józanul. Ne felejtsük el, hogy a nulla szintre való eljutáshoz is idő kell. Ne állítsunk magunk elé irreális időkorlátokat!

Ha „kész” a kert, és megvalósítottuk a terveinket, szeretnénk minden hétvégén kertészkedni? Egyáltalán mennyit tartózkodunk otthon? Elmerülnénk a növények világában, és továbbfejlesztenénk a kertet, vagy inkább egy véglegesre kialakított, viszonylag „önműködő” kertet szeretnénk (bár ez utóbbi csak amolyan városi mítosz)?

És az anyagiak…

Ha ezt nem gondoljuk át, könnyen azzal szembesülhetünk, hogy túlléptük a pénzbeli kereteinket. Ilyenkor bekövetkezhet, hogy egy félkész kertben találjuk magunkat, és esetleg a legfontosabb dolgokra, növényekre nem jut elegendő pénz.

Hangsúlyozni szeretném, hogy nincs egyenes összefüggés a magas anyagi ráfordítás és a kert élvezhetősége között! Gyönyörű és élhető kert alakítható ki alacsonyabb költségvetéssel is – például sokat spórolhatunk a növényválasztással, gyorsan növő vagy magról szaporítható növényekkel.

További ötletek olvashatók a Kert, édes kert! fejezetben!

Ha már végképp elakadtunk, és nem találunk megoldást, kérdezzünk meg egy tapasztalt kerttervezőt!

Tervezői segédlet

Íme, itt van összegyűjtve néhány kérdés, amelyek megválaszolásával könnyebben megismerhetitek az igényeiteket, nagy segítség lehet a kert tervezésénél.

Hányan vagytok a családban?

Ha vannak gyerekek, mekkorák?

Kívántok-e nekik külön játékteret kialakítani?

Van e kutyátok, mennyire „használja” majd a kertet?

Van-e bútorotok, amit el kell helyezni a kertben? Mekkora?

Van-e nagy fa a kertben? Mekkora? Várható-e még a növekedése, vagy kifejlett méretű?

Szeretnétek-e bármit ezek közül: szalonnasütő, kerti különálló terasz, kinti konyha, komposzttároló, medence (vagy annak fenntartott hely), egyéb tároló (bicikliknek, szerszámoskamra)?

Szeretnétek-e vizes elemet a kertbe (akár később is!)? Ha igen, mi áll közelebb hozzátok (tó, vízesés, kis vizes elem a terasz mellé)?

Milyen a kertben a talaj (sziklás, homokos, jó termőföld)?

Mennyi időt szeretnétek kertészkedéssel tölteni?

Mekkora gyepet szeretnétek? Mire használnátok (sport, látványelem)?

Mivel szeretnétek öntözni?

Van-e a kertben vízkiállás (ivóvíz), vagy nektek kell erről gondoskodni? Hány vízkiállás kell és hová?

Van-e kedvenc virágotok? Melyek azok?

Van-e kedvenc színetek? Melyek azok?

A legfontosabb kerti szerszámok

ÜLTETŐLAPÁT

ültetéshez, palántázáshoz. Legyen masszív és kényelmes fogású!

KÉZI VILLA

talajmunkákhoz és gyomoláshoz.

ÁSÓ ÉS GEREBLYE

vágáshoz, ásáshoz, talajmozgatáshoz. Minél hosszabb a nyelük, annál könnyebb velük dolgozni! Figyelem! Létezik ásólapát, lapos és lekerekített pengéjű ásó is!

METSZŐOLLÓ

lágyszárúak, cserjék, fák metszéséhez. Legyen kényelmes a fogása! Figyelem! Fontos, hogy éles legyen, ezért GYEREK KEZÉBE NEM VALÓ!

TALICSKA

föld, komposzt, levelek, növények mozgatásához. Legyen masszív, de ne túl nehéz!

LOCSOLÓKANNA, LOCSOLÓCSŐ

Érdemes gyerekeknek is beszerezni egy kisebb kannát, amit vízzel megtöltve is elbírnak!

HASZNOS LEHET MÉG

kerti kesztyű, nyeles metszőolló, ásóvilla, kapa, kézi permetező, kézi fűrész, kötözőzsineg, fűnyíró.

Tartalom

Bevezető

Kerti öröknaptár

Hurrá, lesz kertünk!

A kertünk felmérése: adottságok és lehetőségek

Környezeti adottságok

A környezet hangulata

A kert funkciója

És az anyagiak…

Rajzoltam egy kertet

A kert megtervezése

Zónák

Térjáték

Épített elemek

Tervezzünk a gyerekeknek is!

Növények betervezése

Kertész leszek!

A kert kialakítása

Időzítés

Segítség!

Szerszámok

A munkálatok sorrendje

Lakók a kertünkben

Stílusok, ágyások a kertben

Formális kert

Informális kert

Vad kert, ökologikus kert

Előkert

Speciális kertek

Vegyes ültetés

Játék a térrel, szintek kialakítása

Egyedi megoldások, stílusos díszek

A világ legjobb játszótere

Játékötletek

Pancsolás

Homokozó

Tündérlak és dinókuckó?

Saját kuckó

Kertmozi

Gyűjtögetős

Mezítlábas ösvény

Kert, édes kert!

Ötletek a pihentető kerthez

Pihenősarok

Érzékek kertje

Víz a kertben

Főzés a szabadban

Fények

A titkos ajtó

Növényfajták, összeültetési tanácsok

Zöld kerítés, sövény

Füvek

Színek

Különleges levelek

Gyorsan növő növények

Szupernövények

Ehető növények – mérgező növények

Lepkebarát kert

Télen is mutatós növények

A kert altatója

Kerti feladatok egész évre

Tél

Tavasz

Nyár

Ősz

Növénymutató

A könyvben előforduló növények latin nevei:

Tervezői segédlet

A legfontosabb kerti szerszámok

www.cerkabella.hu

ISBN 978 615 663 067 4

Forgalmazza:
eKönyv Magyarország Kft.
www.ekonyv.hu

Felhasznált betűtípusok:
Noto Serif – SIL OFL
Caveat Brush – SIL OFL
Roboto Slab – SIL OFL